ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2606/97 υποβολή: Johanna Maij-Weggen (PPE) προς την Επιτροπή (1 Σεπτεμβρίου 1997)

Θέμα: Κακή μεταχείριση του κινέζου διαφωνούντος Wei Jinsheng

Γνωρίζει η Επιτροπή ότι ο κινέζος διαφωνών Wei Jinsheng, που εκτίει ποινή 14ετούς κάθειρξης στη φυλακή Tangshan (επαρχία Hebei) για την μετά παρρησίας έκφραση της γνώμης του σε θέματα που άπτονται πολιτικών και ανθρωπίνων δικαιωμάτων στην Κίνα, ξυλοκοπήθηκε και υπέστη κακή μεταχείριση πολλές φορές από συγκαταδίκους του τον περασμένο Ιούνιο;

Γνωρίζει η Επιτροπή ότι η κακή αυτή μεταχείριση έλαβε χώρα κάτω από τη μύτη των δεσμοφυλάκων, οι οποίοι όχι μόνον δεν τον προστάτεψαν αλλά, ακόμα χειρότερα, τον τιμώρησαν επιπλέον για δήθεν παρακίνηση σε βίαια επεισόδια;

Είναι διατεθειμένη η Επιτροπή να ζητήσει διεκρινίσεις από την κινεζική κυβέρνηση για τον τρόπο μεταχείρισης του Wei Jinsheng από τις αρχές της χώρας;

Μπορεί η Επιτροπή να ανακοινώσει ποια κράτη μέλη της ΕΕ παρέχουν επί του παρόντος άσυλο σε κινέζους πρόσφυγες, οι οποίοι διώκονται για την πολιτική τους δράση και τις ενέργειές τους σε ό,τι αφορά τα ανθρώπινα δικαιώματα;

Απάντηση του Sir Leon Brittan εξ ονόματος της Επιτροπής (16 Σεπτεμβρίου 1997)

Η κατάσταση των ανθρωπίνων δικαιωμάτων στην Κίνα αποτελεί θέμα μεγάλης ανησυχίας για την Επιτροπή, η οποία προσπαθεί, κατά το μέτρο του δυνατού, να συμβάλει στη βελτίωση της εν λόγω κατάστασης.

Η Ένωση έχει ήδη εκφράσει την ανησυχία της στις αρχές της Κίνας σχετικά με τη συγκεκριμένη περίπτωση του κ. Wei Jinsheng καθώς και σχετικά με το σύνολο των πολιτικών κρατουμένων στην Κίνα.

Οι συνθήκες διαβίωσης στις φυλακές αποτέλεσαν επίσης ένα από τα θέματα που συζητήθηκαν από την τρόικα, στο πλαίσιο του διαλόγου της Ένωσης με την Κίνα για τα ανθρώπινα δικαιώματα, κατά τη διάρκεια δύο συναντήσεων που πραγματοποιήθηκαν τον Ιανουάριο 1995 στις Βρυξέλλες και τον Ιανουάριο 1996 στο Πεκίνο. Οι κινεζικές αρχές διέκοψαν τον διμερή αυτό διάλογο μετά την κοινή έκδοση ψηφίσματος της Ένωσης σχετικά με τα ανθρώπινα δικαιώματα στην Κίνα κατά τη διάρκεια της συνεδρίασης του Απριλίου 1996 της επιτροπής των Ηνωμένων Εθνών για τα δικαιώματα του ανθρώπου. Η Ένωση ανέλαβε σαφώς την υποχρέωση να επαναλάβει το διάλογο αυτό το ταχύτερο δυνατό.

Τα κράτη μέλη παρέχουν πολιτικό άσυλο ανάλογα με την πολιτική τους στον τομέα αυτό.
ΓΡΑΠΤΗ ΕΡΩΤΗΣΗ E-2569/97 υποβολή: Glyn Ford (PSE) προς το Συμβούλιο (28 Iουλίου 1997)

Θέμα: Πρωτόκολλο περί ασύλου

Προβλέπεται ότι το πρωτόκολλο, το οποίο εγκρίθηκε στη Διάσκεψη Κορυφής του Άμστερνταμ και περιορίζει την δυνατότητα των πολιτών της ΕΕ να ζητήσουν άσυλο σε άλλες χώρες της ΕΕ, θα αναστέλλεται σε περίπτωση κατά την οποία διαμφισβητείται ο εκ μέρους κάποιου κράτους μέλους σεβασμός των ανθρωπίνων δικαιωμάτων;

Κοινή απάντηση στις γραπτές ερωτήσεις Ε-2568/97 και Ε-2569/97 (7 Νοεμβρίου 1997)

Στο παρόν στάδιο, το Συμβούλιο δεν κρίνει σκόπιμο να ερμηνεύσει το εν λόγω πρωτόκολλο, δεδομένου ότι η Συνθήκη, της οποίας μέρος αποτελεί το πρωτόκολλο, δεν έχει ακόμα τεθεί σε ισχύ.
ΓΡΑΠΤΗ ΕΡΩΤΗΣΗ E-2659/97 υποβολή: Patricia McKenna (V) προς την Επιτροπή (1 Σεπτεμβρίου 1997)

Θέμα: Yπολείμματα βοοειδών που έχουν σφαγεί στο πλαίσιο «του προγράμματος εξάλειψης της ΣΕΒ»

Η Υπηρεσία Περιβάλλοντος της Βρετανίας (ΕΑ) προέβη πρόσφατα σε ορισμένες εκτιμήσεις για τον κίνδυνο που προκαλείται από την διάθεση του υλικού που προκύπτει από την σφαγή βοοειδών ηλικίας άνω των τριάντα μηνών στη Βρετανία και στη Βόρειο Ιρλανδία στο πλαίσιο των προσπαθειών για την εξάλειψη της ΣΕΒ. Η ΕΑ προέβη επίσης σε ορισμένες εκτιμήσεις σχετικά με τις επιπτώσεις της διάθεσης στο περιβάλλον άλλων υπολειμμάτων που προέρχονται από βοοειδή.

Το ενημερωτικό δελτίο της 4ης Ιουλίου 1997 «ΣΕΒ: μέτρα που έλαβε το Ηνωμένο Βασίλειο» (ένα τακτικό ενημερωτικό δελτίο που εκδίδει η Βρετανία και απευθύνεται στην Ευρωπαϊκή Επιτροπή) αναφέρει: «Τα αποτελέσματα αποδεικνύουν, σε ποσοτικούς όρους, ότι οι υφιστάμενες εναλλακτικές δυνατότητες διάθεσης δεν ενέχουν κιδνύνους για την ανθρώπινη υγεία πέραν αυτών που είναι αμελητέοι συγκρινόμενοι με άλλους κινδύνους της καθυμερινής ζωής».

Εχει μελετήσει η Επιτροπή τις εκτιμήσεις της ΕΑ και, εάν ναι, είναι ικανοποιημένη από αυτές; Θα επιδιώξει μιά ανεξάρτητη εκτίμηση των μεθόδων που χρησιμοποιούνται για τη διάθεση υπολειμμάτων βοοειδών στη Βρετανία και στη Βόρειο Ιρλανδίας;

Απάντηση του κ. Fischler εξ ονόματος της Επιτροπής (13 Οκτωβρίου 1997)

Η Επιτροπή εξέτασε την έκθεση στην οποία αναφέρεται το αξιότιμο μέλος του Κοινοβουλίου. Η έκθεση θα υποβληθεί στους επιστημονικούς συμβούλους της Επιτροπής και θα ζητηθεί η γνώμη τους.
ΓΡΑΠΤΗ ΕΡΩΤΗΣΗ E-2704/97 υποβολή: Markus Ferber (PPE) προς την Επιτροπή (1 Σεπτεμβρίου 1997)

Θέμα: Προστασία της μελεαγρίδος στην Αυστρία

Στην Αυστρία επιτρέπεται κάθε δύο χρόνια στην περιοχή Sulzberg η θήρα μελεαγρίδος (έναντι 1000 DM). Στην Γερμανία αντιθέτως η μελεαγρίς περιλαμβάνεται στην κόκκινη Λίστα και έτσι προστατεύεται καθ' όλη τη διάρκεια του χρόνου. Ενώ στη Γερμανία όμως απαγορεύεται η θήρα της, αυτό επιτρέπεται αντιθέτως στην Αυστρία.

Ποιός είναι ο λόγος, που σε δύο γειτονικά κράτη τα οποία ανήκουν και τα δύο στην ΕΕ, σε θέματα προστασίας της φύσης ισχύουν τόσο διαφορετικές ρυθμίσεις;

Απάντηση της κας Bjerregaard εξ ονόματος της Επιτροπής (22 Σεπτεμβρίου 1997)

Σύμφωνα με το άρθρο 7 της οδηγίας του Συμβουλίου 79/409/ΕΟΚ περί της διατηρήσεως των αγρίων πτηνών ((ΕΕ L 103, 25.4.1979, όπως τροποποιήθηκε από την προσχώρηση της Αυστρίας, της Φινλανδίας και της Σουηδίας (ΕΕ L 1, 1.1.1995). )), τα είδη που υπάγονται στο παράρτημα ΙΙ δύνανται να αποτελούν το αντικείμενο θήρας βάσει των εθνικών νομοθετικών διατάξεων, στο βαθμό που τα κράτη μέλη εξασφαλίζουν ότι η θήρευση των εν λόγω ειδών δεν θέτει σε κίνδυνο τις προσπάθειες διατήρησης στην περιοχή εξάπλωσής τους. Στην περίπτωση του μαύρου αγριόγαλλου (Tetrao tetrix), στον οποίο αναφέρεται το αξιότιμο μέρος του Κοινοβουλίου, το είδος αυτό δύναται να θηρευθεί μόνο στα κράτη μέλη για τα οποία αυτό υπάγεται στο παράρτημα ΙΙ.2. Όσον αφορά την Αυστρία, η θήρευση τόσο των αρρένων όσο και των θηλέων επιτρέπεται, ενώ στη Γερμανία μόνο τα άρρενα δύνανται να θηρευθούν. Ως εκ τούτου, οι διαφορετικές θηρευτικές πρακτικές συμφωνούν πλήρως με τις νομικές διατάξεις της εν λόγω οδηγίας.
ΓΡΑΠΤΗ ΕΡΩΤΗΣΗ E-2007/97 υποβολή: Leonie van Bladel (UPE) προς το Συμβούλιο (18 Iουνίου 1997)

Θέμα: Αιθιοπία

Μπορεί να εξηγήσει το Συμβούλιο για ποιό λόγο δεν ασκείται πίεση στις Αιθιοπικές αρχές αφού προβαίνουν σε σοβαρές παραβιάσεις των δικαιωμάτων του ανθρώπου; Οι παραβιάσεις αυτές γινονται εις βάρος της πληθυσμιακής ομάδας των Ορόμο.

Μπορεί να εξηγήσει το Συμβούλιο για ποιό λόγο, κατά τις συνομιλίες σχετικά με την αναπτυξιακή βοήθεια, δεν ασκήθηκε πίεση στα ενδιαφερόμενα μέρη για ειρηνικό και εποικοδομητικό διάλογο με τη φυλή Ορόμο που απαριθμεί 25 εκατομμύρια;

Έχει ενημερωθεί το Συμβούλιο ότι συμβαίνει να μη φθάνουν πάντοτε τα αναπτυξιακά κονδύλια της ΕΕ στις αρμόδιες οργανώσεις και ότι η πληθυσμιακή ομάδα των Ορόμο έ χει εκ των προτέρων αποκλειστεί από τη χορήγηση των ευρωπαϊκών αναπτυξιακών κονδυλίων της ΕΕ;

Έχει το Συμβούλιο επισημάνει στις Αιθιοπικές αρχές το γεγονός ότι αιθίοπες δημοσιογράφοι και μάλιστα, οι δημοσιογράφοι από την περιφέρεια των Ορόμο ή καταγωγής Ορόμο παρακωλύονται σοβαρώς στην εξάσκηση του επαγγέλματός τους καθώς και ότι δημοσιογράφοι, χωρίς να βαρύνονται από καμιά κατηγορία ή χωρίς να έχει προηγηθεί κανενός είδους δίκη, κρατούντα σε φυλακές και υφίστανται βασανιστήρια;

Προτίθεται το Συμβούλιο να θέσει υπό εξέταση ή να διακόψει την παροχή βοήθειας προς την Αιθιοπία εφόσον συνεχίζονται οι στρατιωτικές ενέργειες του αιθιοπικού κυβερνητικού στρατού εναντίον των Ορόμο;

Απάντηση (10 Νοεμβρίου 1997)

Το Συμβούλιο παρακολουθεί εκ του σύνεγγυς την κατάσταση στην Αιθιοπία και είναι ενήμερο όσον αφορά τις εκθέσεις περί παραβιάσεων των ανθρωπίνων δικαιωμάτων στην Αιθιοπία εις βάρος φυλετικών ομάδων, συμπεριλαμβανομένων των Ορόμο. Συμμερίζεται πλήρως την ανησυχία της αξιότιμης κας βουλευτού για την κατάσταση αυτή. Ωστόσο, σύμφωνα με διαθέσιμες πληροφορίες δεν υπάρχει σαφής σύνδεσμος μεταξύ της συγκεκριμένης φυλετικής καταγωγής των Ορόμο και παραβιάσεων των ανθρωπίνων δικαιωμάτων από τις αρχές. Εν τούτοις, όποτε δόθηκε ευκαιρία το Συμβούλιο δεν παρέλειψε και δεν πρόκειται να παραλείψει να εγείρει στις αιθιοπικές αρχές την ανάγκη σεβασμού των ανθρωπίνων δικαιωμάτων. Η Ένωση έχει δηλώσει ότι είναι πρόθυμη να βοηθήσει την Αιθιοπία εν προκειμένω.

Το Συμβούλιο δεν συμμερίζεται την άποψη της αξιότιμης βουλευτού σχετικά με τον εκ των προτέρων αποκλεισμό των Ορόμο από την αναπτυξιακή βοήθεια της ΕΕ.
ΓΡΑΠΤΗ ΕΡΩΤΗΣΗ E-3026/97 υποβολή: Amedeo Amadeo (NI) προς την Επιτροπή (1 Οκτωβρίου 1997)

Θέμα: Μελλοντική πολιτική για τον θόρυβο (Πράσινη Βίβλος)

Η ερώτηση αφορά την Πράσινη Βίβλο της Επιτροπής: «Μελλοντική πολιτική για τον θόρυβο» (COM(96)0540 τελικό): Η Οικονομική και Κοινωνική Επιτροπή δέχεται την προσφυγή στα οικονομικά μέσα που πρότεινε η Επιτροπή ενώ διαφωνεί με την επιβολή φορολογικών μέτρων που αποσκοπούν στην»τιμωρία» των υπευθύνων της ηχορύπανσης ή στη συλλογή πόρων για τα δημόσια ταμεία.

Ζητούμε η εφαρμογή των οικονομικών μέτρων να μην αντικαταστήσει την θέσπιση κανόνων για τις οριακές τιμές εκπομπών.

Κοινή απάντηση του κας Bjerregaard εξ ονόματος της Επιτροπής στις γραπτές ερωτήσεις E-3023/97, E-3024/97, E-3025/97, E-3026/97, E-3027/97 και E-3028/97 (5 Νοεμβρίου 1997)

Η Επιτροπή είναι ιδιαίτερα ευαισθητοποιημένη στα διάφορα θέματα που θίγει το Αξιότιμο Μέλος.

Με βάση τις πολυάριθμες γνωμοδοτήσεις που διατυπώθηκαν μετά τη δημοσίευση της Πράσινης Βίβλου σχετικά με το θόρυβο και ιδίως το ψήφισμα που ενέκρινε το Κοινοβούλιο, η Επιτροπή ολοκληρώνει επί του παρόντος τις μελλοντικές δράσεις στο θέμα της καταπολέμησης του θορύβου. Οι δράσεις αυτές προβλέπεται να ενσωματωθούν σε συνεκτικό και ρεαλιστικό πρόγραμμα. Τα νευραλγικά στοιχεία αυτού του προγράμματος φυσικά θα αποτελέσουν ο συντονισμός και η συναίνεση μεταξύ των διαφόρων παραγόντων που εμπλέκονται στο πρόβλημα του θορύβου. Η Επιτροπή δεν προτίθεται να δώσει ιδιαίτερη προτεραιότητα σε συγκεκριμένο μέτρο, αλλά να προσφύγει στην ισοσταθμισμένη χρήση όλων των προσφερόμενων μέτρων. Η Επιτροπή δεν προτίθεται να υποκαταστήσει τον καθορισμό ορίων εκπομπών με την επιβολή οικονομικών μέτρων. Εξάλλου, η Επιτροπή θα μεριμνήσει επίσης να αποφευχθούν λύσεις οι οποίες θα είχαν ως αποτέλεσμα να μεταστραφούν οι μεταφορές σε μέσα μεταφορών που θα είχαν μεγαλύτερες επιπτώσεις στο περιβάλλον.

Τέλος, ο καθορισμός των στόχων είναι η απαραίτητη προϋπόθεση για τη λήψη μέτρων καταπολέμησης του θορύβου. Η Επιτροπή αναλύει επί του παρόντος τις διάφορες προσφερόμενες εναλλακτικές λύσεις για τον ορισμό και τον καθορισμό αυτών των στόχων.
ΓΡΑΠΤΗ ΕΡΩΤΗΣΗ E-2751/97 υποβολή: Kyφsti Virrankoski (ELDR) προς την Επιτροπή (1 Σεπτεμβρίου 1997)

Θέμα: Εκπόνηση του προγράμματος Natura 2000 για την Φινλανδία

Στην Φινλανδία οι ιδιοκτήτες γης και δήμοι έχουν ενημερωθεί για το περιεχόμενο της πρότασης του Υπουργείου Περιβάλλοντος σχετικά με την επιλογή των περιοχών οι οποίες θα συμπεριληφθούν στο πρόγραμμα Natura 2000.

Στην πρόταση αυτή δεν διευκρινίζονται οι περιορισμοί ως προς την χρήση γης οι οποίοι αποτελούν απαραίτητη προϋπόθεση για την ένταξη στο πρόγραμμα Natura 2000, αλλά ούτε και καθορίζονται με ακρίβεια τα όρια των περιοχών στις οποίες θα ισχύουν οι εν λόγω περιορισμοί.

Θεωρεί η Επιτροπή ως περιττή την παροχή ακριβών πληροφοριών τόσο στους δήμους όσο και στους ιδιώτες, ιδιοκτήτες γης σχετικά, αφενός, με τους περιορισμούς ως προς την χρήση γης και, αφετέρου, με την οριοθέτηση των περιοχών στις οποίες θα ισχύουν οι περιορισμοί;

Απάντηση της κας Bjerregaard εξ ονόματος της Επιτροπής (18 Σεπτεμβρίου 1997)

Το δίκτυο Natura 2000 έχει δημιουργηθεί βάσει της οδηγίας της λεγόμενης «Ενδιαιτήματα» ((Οδηγία 92/43/ΕΟΚ του Συμβουλίου, ΕΕ L 206 της 22.7.1992 )). Η τελευταία προβλέπει τρεις φάσεις:

- κάθε κράτος μέλος προτείνει κατάλογο τοποθεσιών βάσει επιστημονικών κριτηρίων, σύμφωνα με τα παραρτήματα I, II και ΙΙΙ της οδηγίας (πριν από τον Ιούνιο του 1995),

- η Επιτροπή καταρτίζει, σε συμφωνία με τα κράτη μέλη, κατάλογο των τοποθεσιών κοινοτικού ενδιαφέροντος (πριν από τον Ιούνιο του 1998),

- κάθε κράτος μέλος καθορίζει τις τοποθεσίες που χαρακτηρίζει ως ειδικές ζώνες προστασίας, το συντομότερο δυνατόν (το αργότερο πριν από τον Ιούνιο του 2006).

Τα κράτη μέλη θεσπίζουν τα μέτρα διατήρησης που είναι αναγκαία για τις επιλεγείσες τοποθεσίες, όταν αυτές χαρακτηρίζονται ως ειδικές ζώνες διατήρησης (άρθρο 6 παράγραφος 1). Προκειμένου περί των τοποθεσιών που περιλαμβάνονται στον κατάλογο των τοποθεσιών κοινοτικού ενδιαφέροντος, λαμβάνουν τα κατάλληλα μέτρα προκειμένου να αποφευχθεί η φθορά των ενδιαιτημάτων και η όχληση των προστατευόμενων ειδών, καθώς και για την υποβολή κάθε σχεδίου ή έργου που ενδέχεται να επηρεάσει σημαντικά μία τοποθεσία, σε κατάλληλη μελέτη των επιπτώσεων που ενδέχεται να έχει στην τοποθεσία (άρθρο 6 παράγραφοι 2, 3 και 4, σε συνδυασμό με το άρθρο 4 παράγραφος 5).

Εναπόκειται λοιπόν σε κάθε κράτος μέλος να αποφασίσει την στιγμή κατά την οποία επιθυμεί να καθορίσει τους ενδεχόμενους περιορισμούς σχετικά με την χρήση του εδάφους, εφόσον τα μέτρα αυτά είναι εφαρμοστέα σύμφωνα με τα προβλεπόμενα στα άρθρα 4 παράγραφος 5, και 6, της οδηγίας «ενδιαιτήματα».

Η θέσπιση των εν λόγω μέτρων διαχείρισης δεν πρέπει, εν ουδεμιά περιπτώσει, να επιβραδύνει την φάση 1, η οποία εξελίσσεται κανονικά στην Φινλανδία, και ο όποιος «καθορισμός» πρέπει να στηρίζεται αποκλειστικά σε επιστημονικά κριτήρια.
ΓΡΑΠΤΗ ΕΡΩΤΗΣΗ E-2356/97 υποβολή: Leonie van Bladel (UPE) προς το Συμβούλιο (18 Iουλίου 1997)

Θέμα: Ανοικτό τμήμα των συνόρων Συρίας/Ιράκ

1. Ως διαδραματίζουσα σημαντικό ρόλο στο πλαίσιο της ειρηνευτικής διαδικασίας στη Μέση Ανατολή, καθώς και ως εταίρος της μεσογειακής πολιτικής της Ευρωπαϊκής Ένωσης, έχει παράσχει η Συρία τις αναγκαίες εγγυήσεις προς τα Ηνωμένα Έθνη και την Ευρωπαϊκή Ένωση ότι δεν θα προσπαθήσει μέσω του προσφάτως ανοιχθέντος τμήματος των συνόρων της με το Ιράκ να διακινήσει ή να παραδώσει με άλλο τρόπο όπλα στρατιωτικό υλικό ή εξαρτήματα επιτρέποντα την κατασκευή βακτηριολογικών όπλων;

2. Κατά τις διαπραγματεύσεις στο πλαίσιο των χρηματοδοτικών συμφωνιών που αφορούν 31 εκατ. ECU, για τις τηλεπικοινωνίες και την προώθηση του τουρισμού και την προστασία της ιστορικής κληρονομιάς, ζήτησε η Επιτροπή από τη Συρία να πάψει να συμμετέχει στην παραγωγή ναρκωτικών στην Κοιλάδα του Beka, το προϊόν της οποίας παραγωγής υπολογίζεται ότι θα μπορούσε να αποφέρει στην αγορά ποσό 2 δισ. ολλανδικών φιορινίων;

3. Εάν όχι, πώς σκοπεύουν το Συμβούλιο και η Επιτροπή να δικαιολογήσουν έναντι των πολιτών της Ένωσης τη διάθεση 31 εκατ. ECU, δεδομένου ότι τα ναρκωτικά υπονομεύουν μέσω της Συρίας και της Τουρκίας την υγεία των νέων της Ευρωπαϊκής Ένωσης;

4. Γιατί εξακολουθεί το Συμβούλιο να μην θέτει στη διάθεση του Ευρωπαϊκού Κοινοβουλίου την έκθεση αξιολόγησης σχετικά με τα ανθρώπινα δικαιώματα στη Συρία; Περιέχει η έκθεση αυτή στοιχεία τα οποία πρέπει να παραμείνουν κρυφά;

Απάντηση (17 Νοεμβρίου 1997)

1. Το Συμβούλιο περιμένει από τη Συρία να τηρήσει όλα τα ψηφίσματα του Συμβουλίου Ασφαλείας των ΗΕ που αφορούν το Ιράκ.

2. και 3. Η αξιότιμη κυρία Βουλευτής πρέπει να θέσει το ερώτημά της στην Επιτροπή, η οποία είναι αρμόδια για την εφαρμογή της οικονομικής βοήθειας στη Συρία. Το Σεπτέμβριο και το Μάιο του 1996 υποβλήθηκαν στην επιτροπή MED σχέδια για τις τηλεπικοινωνίες και την ανάπτυξη του τουρισμού. Ωστόσο η Επιτροπή διεξάγει ακόμα διαπραγματεύσεις με τις αρχές της Συρίας για τη συμφωνία πλαίσιο σχετικά με τον ορισμό των γενικών διακανονισμών εφαρμογής του προγράμματος MEDA στη Συρία. Δεν έχουν εφαρμοσθεί τα σχέδια εν αναμονή της ολοκλήρωσης των διαπραγματεύσεων.

4. Στα πλαίσια της συμφωνίας συνεργασίας ΕΚ-Συρία, το Συμβούλιο θίγει ζητήματα που αφορούν την επίρρωση της δημοκρατίας και το σεβασμό των ανθρωπίνων δικαιωμάτων και θεμελιωδών ελευθεριών. Στην τελευταία σύνοδο του Συμβουλίου Συνεργασίας το 1996 η ΕΕ σημείωσε με ικανοποίηση τις βελτιώσεις που σημειώθηκαν στη Συρία όσον αφορά το σεβασμό των ανθρωπίνων δικαιωμάτων, εκφράζοντας ωστόσο την πεποίθηση ότι είναι αναγκαία περαιτέρω πρόοδος.

Η Επιτροπή, και όχι το Συμβούλιο, ζήτησε από το Κοινοβούλιο να υποβάλει έκθεση σχετικά με την κατάσταση των ανθρωπίνων δικαιωμάτων στη Συρία.
ΓΡΑΠΤΗ ΕΡΩΤΗΣΗ E-2744/97 υποβολή: Patricia McKenna (V) προς το Συμβούλιο (1 Σεπτεμβρίου 1997)

Θέμα: Πολιτικές δολοφονίες στην Καμπότζη

Στις 18 Ιουλίου 1997 η Διεθνής Αμνηστία ανακοίνωσε στοιχεία σχετικά με το πως άνω των 30 αντίπαλοι του Δευτέρου Πρωθυπουργού της Καμπότζης Hun Sen θανατώθηκαν και εκατοντάδες άλλοι συνελήφθησαν μετά το πραξικόπημα στις 5 Ιουλίου.

Υπάρχουν επίσης πληροφορίες ότι στις επαρχίες συνελήφθησαν μέλη του FUNCINPEC, τους απαγγέλθηκε κατηγορία, δικάσθηκαν και καταδικάσθηκαν για διάφορες παραβάσεις εντός ημερών και μόνον. Ομάδες προασπίσεως των ανθρωπίνων δικαιωμάτων έχουν εκφράσει φόβους ότι το δικαστικό σύστημα χρησιμοποιείται καθαρώς για πολιτικούς σκοπούς για να ενοχλεί και να ασκεί ψυχολογική πίεση κατά των ατόμων με πολιτική δράση.

Δύναται το Συμβούλιο να παράσχει στοιχεία περί του τί έχει πράξει σχετικώς και σε ποίες ενέργειες σκοπεύει να προβεί όσον αφορά τις πρόσφατες παραβιάσεις των ανθρωπίνων δικαιωμάτων στην Καμπότζη;

Κοινή απάντηση στις γραπτές ερωτήσεις Ε-2348/97 και Ε-2744/97 (17 Νοεμβρίου 1997)

1. Η Ευρωπαϊκή Ένωση παρακολούθησε με ανησυχία τις πρόσφατες εξελίξεις στην Καμπότζη. Έκανε ιδίως διαβήματα στον Βασιλέα Σιχανούκ και τους δύο Συμπρωθυπουργούς Uhg Huot και Hum Sen προκειμένου να λάβει πολιτικές εγγυήσεις για ταχεία επιστροφή της Καμπότζης στην συνταγματική τάξη.

Η Ευρωπαϊκή Ένωση εξέφρασε τις ανησυχίες της όσον αφορά τις κατηγορίες επισμευσμένης δικαιοσύνης και εξαφανίσεων μετά το πραξικόπημα της 5ης Ιουλίου 1997. Η Ευρωπαϊκή Ένωση ζήτησε να διαλευκανθεί αυτό το θέμα και να αποκατασταθεί αμέσως ο σεβασμός των ανθρωπίνων δικαιωμάτων.

Σχετικές επιβεβαιώσεις δόθηκαν από την καμποτζιανή κυβέρνηση.

2. Ο ρόλος των Κόκκινων Χμερ υπήρξε καθοριστικός στην πρόσφατη καμποτζιανή κρίση, που οδήγησε στην άνοδο του Πρίγκηπα Ραναρρίντ ως Συμπρωθυπουργού. Οι Κόκκινοι Χμερ συνεχίζουν άλλωστε να κατέχουν εδάφη στο Βόρειο Μέρος της Χώρας.

Η Ευρωπαϊκή Ένωση υποστηρίζει την επίτευξη λύσης με διαπραγματεύσεις μεταξύ όλων των μερών που είναι έτοιμα να δεχθούν την συνταγματική νομιμότητα, ενόψει της εθνικής συμφιλίωσης.

Εννοείται ότι οι δράστες κακουργημάτων και εγκλημάτων κατά της ανθρωπότητας όπως αυτά ορίζονται από τη Σύμβαση της Γενεύης πρέπει να οδηγηθούν το συντομότερο ενώπιον της δικαιοσύνης.
ΓΡΑΠΤΗ ΕΡΩΤΗΣΗ E-2328/97 υποβολή: Jesϊs Cabezσn Alonso (PSE) προς την Επιτροπή (7 Iουλίου 1997)

Θέμα: Άδεια λειτουργίας ασφαλιστικών εταιριών του Γιβραλτάρ στην ΕΕ

Το Ηνωμένο Βασίλειο, μέσω της Επιτροπής Χρηματοπιστωτικών Υπηρεσιών του Γιβραλτάρ, έδωσε την έγκρισή του για τη λειτουργία στα κράτη μέλη της Ευρωπαϊκής Ενωσης ασφαλιστικών εταιριών που έχουν τήν έδρα τους στο Γιβραλτάρ.

Δεν νομίζει η Επιτροπή ότι με το μέτρο αυτό δημιουργείται ο κίνδυνος να μεταβληθεί το Γιβραλτάρ σε φορολογικό «παράδεισο»;

Τηρήθηκε για τη χορήγηση μιας τέτοιας άδειας η κοινοτική νομοθεσία περί ασφαλιστικών και χρηματοπιστωτικών υπηρεσιών;

Απάντηση του κ. Monti εξ ονόματος της Επιτροπής (24 Σεπτεμβρίου 1997)

Το Ηνωμένο Βασίλειο γνωστοποίησε στην Επιτροπή την ενσωμάτωση όλων των ασφαλιστικών οδηγιών στο εξαρτώμενο έδαφος του Γιβραλτάρ. Η οδηγία 95/26/ΕΟΚ ((ΕΕ L 168 της 18.7.1995. )) για την τροποποίηση των οδηγιών 77/780/ΕΟΚ και 89/646/ΕΟΚ στον τομέα των πιστωτικών ιδρυμάτων, οι οδηγίες 73/239/ΕΟΚ και 92/49/ΕΟΚ στον κλάδο ασφάλισης ζημιών, οι οδηγίες 79/267/ΕΟΚ και 92/96/ΕΟΚ στον κλάδο ασφάλισης ζωής, η οδηγία 93/22/ΕΟΚ για τις εταιρίες επενδύσεων και η οδηγία 85/611/ΕΟΚ για τους οργανισμούς συλλογικών επενδύσεων σε κινητές αξίες (ΟΣΕΚΑ), με σκοπό την ενίσχυση της εποπτείας που επηρεάζει τόσο τον ασφαλιστικό τομέα όσο και άλλους τομείς χρηματοπιστωτικών υπηρεσιών, δεν έχουν ακόμα εφαρμοστεί πλήρως. Το Ηνωμένο Βασίλειο ανέφερε πρόσφατα ότι οι εργασίες για την πλήρη ενσωμάτωση βρίσκονται στο τελικό στάδιο.

Η Επιτροπή εξετάζει ως συνήθως τη νομοθεσία ενσωμάτωσης για να εξασφαλίσει την πλήρη συμφωνία με τις διατάξεις των ασφαλιστικών οδηγιών. Η εν λόγω νομοθεσία περιορίζεται στην εποπτεία των ασφαλιστικών δραστηριοτήτων και επιχειρήσεων και δεν επεκτείνεται σε φορολογικά θέματα.

Στο πλαίσιο των συνεχιζόμενων προσπαθειών καταπολέμησης του επιζήμιου φορολογικού ανταγωνισμού, μελετάται η θέσπιση ενός κώδικα δεοντολογίας για την αποφυγή των φορολογικών παραδείσων στην Κοινότητα. Ο κώδικας αυτός θα μπορούσε να εφαρμοστεί και για το Γιβραλτάρ. Είναι επίσης δυνατό να προταθούν πρόσθετα μέτρα για τη φορολογία των αποταμιεύσεων, στο πλαίσιο ενός ευρύτερου πακέτου φορολογικών μέτρων που περιλαμβάνεται στο πρόγραμμα δράσης για την ενιαία αγορά. Η έκταση και η κάλυψη του πακέτου αυτού θα συζητηθούν κατά τους προσεχείς μήνες και ελπίζεται να επιτευχθεί συμφωνία η οποία θα περιορίσει τον επιζήμιο ανταγωνισμό.
ΓΡΑΠΤΗ ΕΡΩΤΗΣΗ E-2501/97 υποβολή: Anita Pollack (PSE) προς την Επιτροπή (18 Iουλίου 1997)

Θέμα: Διάσκεψη CITES - Ελεφαντοστούν

Δεδομένης της Πρότασης Ψηφίσματος Β4-0473/97 του Ευρωπαϊκού Κοινοβουλίου στις 12 Ιουνίου 1997, η οποία «παρακινεί όλα τα συμβαλλόμενα μέρη να μη δεχθούν καμία πρόταση από τη Μποτσουάνα, τη Ναμίμπια και τη Ζιμπάμπουε για την υποβάθμιση του θέματος του Αφρικανικού ελέφαντα» και της επιθυμίας αρκετών κρατών μελών να ψηφίσουν κατά της υποβάθμισης, η θέση της Επιτροπής επηρέασε το τελικό αποτέλεσμα των συμβαλλομένων μερών στη διάσκεψη του CITES.

Μπορεί η Επιτροπή για λόγους διαφάνειας να δημοσιεύσει τις συγκεκριμένες προτάσεις που έκανε στη Χαράρε για το θέμα του ελέφαντα και να δεσμευτεί ότι εφεξής θα ανακοινώνει εκ των προτέρων τις προτάσεις της στο Κοινοβούλιο έτσι ώστε τα κράτη μέλη να έχουν κοινές θέσεις;

Απάντηση της κας Bjerregaard εξ ονόματος της Επιτροπής (26 Σεπτεμβρίου 1997)

Οι προτάσεις σχετικά με τη μεταφορά των πληθυσμών ελεφάντων της Βοτσουάνα, Ναμίμπια και Ζιμπάμπουε εγκρίθηκαν από πολύ μεγαλύτερο αριθμό συμβαλλομένων μερών σε σχέση με την απαιτούμενη πλειοψηφία των δύο τρίτων. Οι προϋποθέσεις και η σχετική θέση της Επιτροπής να απόσχει δεν επηρέασαν το τελικό αποτέλεσμα της συνεδρίασης. Ωστόσο, η Επιτροπή και η Κοινότητα συνεισέφεραν κατά τη διάρκεια της συνεδρίασης στα θετικά αποτελέσματα που επιτεύχθηκαν.

Σύμφωνα με τον δεοντολογικό κανόνα με το Κοινοβούλιο, η Επιτροπή είναι έτοιμη να ενημερώσει πλήρως την αρμόδια επιτροπή σχετικά με τις διαπραγματεύσεις αυτές και να εξηγήσει τις θέσεις που ελήφθησαν. Αυτό θα αποτελέσει ευκαιρία για το Κοινοβούλιο να διαπιστώσει ότι δεν υπήρξε ανακολουθία μεταξύ της θέσεώς του για τους ελέφαντες όπως προβλέπεται στο ψήφισμα του 94-0473/97 της 12ης Ιουνίου 1997 και εκείνης της Επιτροπής.

Όπως έγινε σαφές κατά την σύνοδο της συμβάσεως για το διεθνές εμπόριο απειλουμένων με εξαφάνιση ειδών άγριας πανίδας και χλωρίδας (CITES), η Επιτροπή κατ' αρχήν είναι έτοιμη να λάβει υπόψη της τις απόψεις του Κοινοβουλίου κατά τη διαμόρφωση προτάσεων κοινών θέσεων. Ομοίως, η Επιτροπή - από κοινού με την Προεδρία - έχει τακτική ανταλλαγή πληροφοριών με αντιπροσώπους των μη κυβερνητικών οργανισμών της Κοινότητας κατά τη διάρκεια των συνεδριάσεων της CITES. Ως προς την μελλοντική ανακοίνωση προς το Κοινοβούλιο προτάσεων κοινοτικών θέσεων αρκετό καιρό πριν από τις συνεδριάσεις της CITES, η Επιτροπή θα εξακολουθήσει να συμμορφώνεται με τις διατάξεις του προαναφερθέντος δεοντολογικού κανόνα.